অপরদিকে, যে সকল উদ্যোগ বাস্তবায়ন হয়নি তার মধ্যে উল্লেখযোগ্য হলো- সাবকন্ট্রাক্ট ফ্যাক্টরি পরিচালনার জন্য নীতিমালা তৈরি না করা, কারখানায় শ্রমিক দুর্ঘটনার জন্য মালিক কর্তৃক ক্ষতিপূরণ প্রদানের পরিমাণ বৃদ্ধি না করা, রানাপ্লাজা দূর্ঘটনায় দোষীদের বিরুদ্ধে বিচারকার্য সম্পন্ন না করা, অংশীদারিত্ব মূলক ভবন ও অনিরাপদ ভবন হতে স্থানান্তরে পোশাক শিল্পের জন্য আলাদা পোশাক পল্লী স্থাপন না করা, ট্রেড ইউনিয়ন নিবন্ধন প্রক্রিয়া সহজতর না করা, বিজিএমইএর ইউডি প্রদানের এখতিয়ার বন্ধ না করা, শিল্পমন্ত্রণালয় কর্তৃক বিরোধ নিষ্পত্তিতে আলাদা সেল গঠন না করা, পোশাক কারখানা অধ্যুষিত এলাকায় পরিকল্পিত অগ্নি নির্বাপক স্টেশন তৈরি না করা, শিল্প ও বাণিজ্যিক ভবনের জন্য ‘বিশেষ উন্নয়ন প্রকল্প ছাড়পত্র’ এবং ‘ব্যবহার সনদ’ গ্রহণ বাধ্যতামূলক না করা, অগ্নি নির্বাপক ও প্রতিরোধ আইন-২০০৩ এর বিধিমালা সংশোধন না করা প্রভৃতি। বর্তমান কার্যপত্রে টিআইবি’র তৃতীয় ফলোআপ গবেষণা(এপ্রিল, ২০১৬) পরবর্তী গত একবছরে (মে, ২০১৬- এপ্রিল, ২০১৭) তৈরি পোশাকখাতে বিভিন্ন অংশীজন কর্তৃক গৃহীত উল্লেখযোগ্য পদক্ষেপসমূহ এবং বিদ্যমান চ্যালেঞ্জসমূহের একটি সংক্ষিপ্ত পর্যালোচনা করা হয়েছে।